నర్రా ప్రవీణ్ రెడ్డి

నర్రా ప్రవీణ్‌ రెడ్డి కవి, రచయిత, వక్త, పరిశోధకుడు. చిట్యాల మండలం వట్టిమర్తి తన సొంత ఊరు. ప్రస్తుతం నార్కట్‌ పల్లిలో ఉంటున్నాడు. జే ఆర్ ఎఫ్ సాధించి ఉస్మానియా విశ్వవిద్యాలయం నుండి పీహెచ్ డీ పట్టాను పొందాడు. ఇతడు రాసిన 'పొత్తి' నవలకు, సాహిత్య కృషికి అంపశయ్య నవీన్ సాహిత్య పురస్కారం, రాజా వాసిరెడ్డి ఫౌండేషన్ పురస్కారం,  వట్టిమర్తి గ్రామ పెద్దలచే నర్రా రాఘవరెడ్డి స్మారక పురస్కారం, విపంచి ఫౌండేషన్ సాహిత్య సేవా పురస్కారం, వట్టికోట ఆళ్వారుస్వామి అవార్డులు అందాయి.  నాలుగుసార్లు కేంద్ర సాహిత్య అకాడమీ యువపురస్కార తుదిజాబితాకు ఎంపికయ్యాడు.

 జననం-బాల్యం 
1996 నవంబర్ 30 న ఉమ్మడి నల్లగొండ జిల్లాలో నార్కెట్‌పల్లిలో జన్మించాడు. తల్లిదండ్రులు నర్రా వెంకటలక్ష్మీ రాంరెడ్డి గార్లు.

విద్యాభ్యాసం
1 నుంచి 10వ తరగతి వరకు నార్కట్ పల్లిలోని నలంద విద్యాలయ ఉన్నత పాఠశాలలో పాఠశాల స్థాయి విద్యను అభ్యసించి, ఇంటర్ రామన్నపేట ప్రభుత్వ జూనియర్ కళాశాలలో, డిగ్రీ నల్లగొండ లో, పీజీని ఉస్మానియా విశ్వవిద్యాలయం లో పూర్తిచేశాడు. అక్కడే చదువుతుండగా పీజీ రెండవ సంవత్సరంలో జేఆర్ఎఫ్ సాధించి చిన్న వయసులో సిద్ధాంత గ్రంథాన్ని పూర్తిచేసి విశ్వవిద్యాలయానికి సమర్పించాడు. తెలంగాణ రాష్ట్ర గవర్నర్ శ్రీ జిష్ణుదేవ్ వర్మ గారి సమక్షంలో ఇస్రో ఛైర్మన్ వి. నారాయణన్, ఉపకులపతి ఎం. కుమార్ గార్ల చేతుల మీదుగా డాక్టరేట్ పట్టా అందున్నాడు. 

సాహిత్యగమనం 
తెలంగాణ ఉద్యమం జరుగుతున్న సమయంలో తన కళ్ల ముందు జరుగుతున్న సంఘటనలను తెలంగాణ పల్లె జీవన విధానాన్ని, చరిత్రను ఆనాటి సామాజిక రాజకీయ విద్యా సంస్కృతిని ప్రతిబింబిస్తూ పొత్తి నవల రచన చేసాడు. 'కాలం బంధించిన క్షణాలు' అనే కవితా సంకలనం కరోనా నేపథ్యంలో వెలువరించాడు. పుల్వామా ఘటన దృష్ట్యా వచ్చిన 'ఎవరెస్టు కన్నా ఉన్నతం' కవితా సంకలనానికి సహసంపాదకత్వం వహించాడు. పలు పత్రికల్లో సాహిత్య, సామాజిక అంశాలపై వ్యాసాలు రాసాడు. కవితలు ఎనిమిదవ తరగతి(2008) నుండే రాస్తూ వచ్చాడు. పానం, నిప్పారింది!, మైల వడ్డ ఇళ్ళు కథలు రాసాడు. ఫ్లోరోసిస్ పై, హరితహారం పై, ఎన్ఎస్ఎస్ పై, నిరుద్యోగంపై డిగ్రీ పూర్తయ్యే నాటికే పాటలు రాసాడు. ఇతడు రాసిన 'హరిత హారమే .. నీకు హరిత హారమే అనే పాటను జిల్లా జాయింట్ కలెక్టర్ వనమాల చంద్ర శేఖర్ విడుదల చేసాడు.
'నల్లగొండ జిల్లరా విప్లవాల ఖిల్లరా' పాటలో ఎడవెల్లి , నైబాయి వంటి గ్రామాల ప్రస్తావన , పాలకుల పట్టింపులేని తనం రాయబడినవి.

రచనలు
 పొత్తి
 ఎవరెస్టు కన్నా ఉన్నతం(కవితా సంకలనం)
 దార్శనికులు (తెలంగాణీయులపై వ్యాసాలు)
 నర్రా రాఘవరెడ్డి - లత్కోర్ సాబ్ (సంపాదకత్వం)
 తొట్టెల - తెలంగాణ కథలు 2024 (సంపాదకత్వం)
 కృషీవలుడు (సంపాదకత్వం)
 ఉద్యమశిల్పి (సంపాదకత్వం)
 నిప్పారింది! (కథ)
 పానం(కథ)
 కాలం బంధించిన క్షణాలు (కవిత)
 ప్రజాశక్తికి లేఖలు
 జలవర్ణ జీవచిత్రం
 అలుకు (మట్టిపాట శతక పరామర్శ)
 కాలం నేల కరచాలనం (సుదీర్ఘ సంభాషణ)

ప్రసిద్ధ వ్యాసాలు :
 తెలంగాణ తెలుగు శాసనాలు
 అమ్మంగి వేణుగోపాల్ కథా సాహిత్య పరామర్శ
 గంగుల శాయిరెడ్డి కాపుబిడ్డ: సామాజికాంశాల పరిశీలన
 పద్య శిఖరం డా. కూరెళ్ళ విఠలాచార్య
 తరతరాల తెలంగాణ చరిత్ర
 నందిని సిధారెడ్డి కవిత్వం : గ్రామీణ జీవన చిత్రణ
 తెలంగాణ రుబాయిలు : రూప స్థిరీకరణ
 సృజన సంతకం డా.ఎస్. రఘు
 354 రెమ్మల దీపావళీ పుష్పం గోలకొండ కవుల సంచిక
 తెలంగాణ సాహిత్యంలో కృష్ణానది వర్ణన
 సాకారమవుతున్న కవిత్వం కల
 బమ్మెర ప్రయాణం

గుర్తింపు
 పొత్తి నవలకు అంపశయ్య నవీన్ సాహిత్య పురస్కారం - 2021.
 అనంతుడు ఫౌండేషన్ పురస్కారం - 2022
 రాజావాసిరెడ్డి సాహిత్య పురస్కారం - 2021
 సాహితీ వేదిక వారి వట్టికోట ఆళ్వారుస్వామి యువ పురస్కారం - 2020
 విపంచి ఫౌండేషన్ సాహిత్య సేవా పురస్కారం - 2023
 వట్టిమర్తి గ్రామ పెద్దలచే నర్రా రాఘవరెడ్డి స్మారక పురస్కారం - 2025

మూలాలు

వర్గం:1996 జననాలు
వర్గం:తెలుగు రచయితలు
వర్గం:నల్లగొండ జిల్లా కవులు